Election Results: कुछ देर पहले हरियाणा के पूर्व CM भूपेंद्र सिंह हुड्डा ने मीडिया से बात करने से किया इनकार  
हरियाणा के पूर्व सीएम भूपेंद्र सिंह हुड्डा
कांग्रेस बगावत से है परेशान
आज तय होगा हरियाणा का मुख्यमंत्री कौन
हरियाणा विधानसभा चुनाव (Haryana Election Results) के लिए मतों की गिनती थोड़ी देर में शुरू होने वाली है. वहीं हरियाणा के पूर्व मुख्यमंत्री भूपेंद्र सिंह हुड्डा ने आज सुबह मीडिया से बात करने से यह कहकर मना कर दिया कि वह नतीजे आने के बाद ही बात करेंगे. उनके हावभाव से लग रहा था कि वह ज्यादा विश्वास में नजर नहीं आ रहे हैं क्योंकि ज्यादातर एग्जिट पोल राज्य में बीजेपी सरकार बनाने का संकेत दे रहे हैं. वहीं कांग्रेस का साथ इस चुनाव में सबसे बड़ी दिक्कत उसके अपने ही बगावती नेता रहे हैं. बीच विधानसभा चुनाव में प्रदेश के पूर्व अध्यक्ष अशोक तंवर पार्टी छोड़कर चले गए.यह कांग्रेस के लिए बड़ा झटका था. दूसरी ओर बीजेपी ने अनुच्छेद 370 और राष्ट्रवाद को जमकर भुनाने की कोशिश की. अनुच्छेद 370 में कांग्रेस नेताओं में आपसी मतभेद नजर आ रहे थे. एक ओर पार्टी का रुख इस फैसले के खिलाफ दिखाई दे रहा था तो दूसरी ओर भूपेंद्र सिंह हुड्डा इसका खुलेआम समर्थन कर रहे थे. दरअसल हुड्डा को जमीनी हकीकत का अहसास हो रहा था क्योंकि हरियाणा में बड़ी संख्या में लोग सेना और सुरक्षाबलों में हैं और अनुच्छेद 370 का मुद्दा इन लोगों के परिवारों के लिए भावनात्मक है. हालांकि राज्य की मनोहर लाल खट्टर सरकार बेरोजेगारी, कानून व्यवस्था, मंदी और किसानों की बिगड़ती हालत के मामले में घिरी थी. लेकिन विपक्ष इसको मुद्दा बनाने में नाकाम रहा और वह बीजेपी के राष्ट्रवाद के आगे खुद को खड़ा कर पाने में नाकाम साबित था. वहीं बीजेपी ने पीएम मोदी को चेहरे को भी भुनाने की कोशिश की.   
गौरतलब है कि  21 अक्‍टूबर को हरियाणा और महाराष्ट्र में विधानसभा चुनाव के लिये हुये मतदान में हरियाणा में करीब 65 प्रतिशत और महाराष्ट्र में 60.5 प्रतिशत मतदान हुआ. हरियाणा में लगभग 1.82 करोड़ मतदाता हैं. हरियाणा की 90 विधानसभा सीटों पर कुल 1169 उम्मीदवार चुनाव मैदान में हैं. राज्य में पिछले विधानसभा चुनाव और लोकसभा चुनाव की तुलना में शाम मतदान का प्रतिशत कम रहा. 2014 के लोकसभा चुनाव में हरियाणा में 71.86 प्रतिशत और 2019 के लोकसभा चुनाव में 70.35 प्रतिशत मतदान हुआ था.